<classify> BENKI ya Tanzania BoT imeshauri wakulima na wafugaji kuacha kutembea na maburungutu ya fedha na kuzikunja vibaya hadi kuchanika bali watumie miamala ya simu kuzihifadhi.Akizungumza wakati wa Maonesho ya Nanenane mkoani Dodoma, Ofisa Mwangalizi wa Fedha Mkuu kutoka BoT, Rehema Zongo alisema, mtindo wa kutembea na mamilioni ya fedha kwenye masoko na minadani na kuzikunja vibaya kwenye mifuko umepitwa na wakati.Wakulima hata wafugaji wanatakiwa kutumia miamala ya simu kuhifadhi fedha badala ya kutembea na kiwango kikubwa kwenye mifuko na kuzikunja vibaya zikaharibika, alisema.Alisema uwekaji vibaya wa fedha unazifanya fedha hizo ziondolewe kwenye mzungoko na kurudishwa BoT, wakati wasingetembelea nazo na kuzikunja zingekuwa bado katika mzunguko. Ofisa wa Idara ya Operesheni BoT mkoani Dodoma, Emmy Chamberlain alisema wafanyabiashara wanatakiwa kuwa makini kuangalia alama za fedha halali katika noti zao.Alisema fedha zinaweza kubainika kama halali au si halali, kwa kutumia alama tatu, kuangalia kwa macho, kupapasa na taa rangi ya zambarau. Alisema kwa kuangalia kwa macho kuna alama za wazi, zinazoonesha picha ya kiongozi, kiwango cha fedha hiyo pamoja na mstari.Alama zinazoonekana ni kichwa cha kiongozi, thamani ya fedha, picha ya twiga inayoonesha rangi ya kijani au dhahabu na mstari, alisema.Alisema alama za kupapasa, fedha zikiangaliwa kingo za noti yenyewe zinaonesha kama chenga chenga, mawimbi, hivyo fedha ambazo ni feki huwa hazina mikwaruzo badala yake zinateleza.  <topic>: kitaifa 